Here is a page extracted from Wikipedia that may contain CSS, HTML, and a lot of unformatted text.

Title: عصور وسطانيه
Content: العصور الوسطانيه فتره بتبدأ من حوالى سنة 500 من بعد انهيار الامبراطوريه الرومانيه الغربيه . لكن الاراء بتختلف بالنسبه لنهاية العصور الوسطى ، فيه اراء بتعتبر انها انتهت مع اكتشاف كولومبوس لامريكا , وفيه اراء تانيه بتعتبر انها انتهت مع بدايات الثوره الصناعيه اللى ابتدت فى غرب اوروبا.

مظاهرها 
بسبب الاختلافات التاريخيه و الاقتصاديه و الثقافيه ، التطورات الأوروبيه و مظاهر العصور الوسطى فى اوروبا بتختلف عن مظاهرها فى شرق و جنوب البحر المتوسط و صعب تحديد فترة العصور الوسطى فى المنطقه دى . عصر نهضه و الثوره الصناعيه كان لهم تأثير فى التفكير و النظم السياسيه و الاجتماعيه و الدينيه و حركة التصنيع فى اوروبا ،

بدايات 
ظهور القبايل الجرمانيه على حدود الامبراطوريه الرومانيه سبب سقوط الحكومه المركزيه الرومانيه بعد ما فشلت فى الدفاع عن نفسها و ده اتسبب فى تغيير الاوضاع فى اوروبا. المؤرخين بيعتبرو سنة 476 بدايه للعصور الوسطى ، و بيعتبرو نهايتها فى سنة 1453 اللى وقعت فيها القسطنطينيه فى ايد الأتراك العثمانليه ، او سنة 1492 و هى السنه اللى اكتشف فيها كولومبوس العالم الجديد.

فى العصور الوسطانيه الكنيسه الكاتوليكيه عملت جهد عشان تدعم مركزها بالالتفاف حوالين البابويه لغاية ما بقت قوه بيمتد نفوذها للاجهزه السياسيه و ده سبب وقوع صدام بين الكنيسه و الامبراطوريه. و ظهر نظام الفروسيه اللى ارسى قواعد السلوك ، و ظهر الفن القوطى اللى بيظهر بوضوح فى كنايس الفتره دى و الشعر الموزون اللى ليه قافيه زى فى كتابات دانتى و تشوسر و الصناعه الحرفيه. الحروب الصليبيه كاننت من ظواهر العصور الوسطى اللى حطت بصمتها على الحياه فى الفتره دى

الفكر فى العصور الوسطى مع انه كان خليط لمواضيع غريبه و متناقضه لكن هو اللى مهد لظهور العلوم الحديثه لما ثار الانسان الاوروبى على التقاليد و جمود القوانين اللى بتحكمه و سيطرة الكنيسه و الفكر الدينى و السلطه المستبده فحصلت التغييرات اللى حددت شكل المجتمع الجديد.

نهاية العصور الوسطى 
فيه اكثر من ظاهره تحدد نهاية العصور الوسطى و بداية العصر الحديث زى ظهور حركة الاصلاح الدينى فى اوروبا و تغير طرق البحث العلمى ، و اختراع الطباعه ، و عصر النهضه الاوروبيه ، و ترجمات الفلسفه اليونانيه. و بعدها ظهرت تغييرات فى الفكر الكنسى على ايد اللاهوتيين من امثال القديس توماس الاكوينى و جماعات الرهبان اللتى اعطت للحياه مفاهيم و معانى جديده ما كانتش موجوده من قبل.

شوف كمان 
 مصر فى العصور الوسطى
 عصور الظلام

مصادر 

تاريخ
تاريخ اوروبا
عصور وسطى